'Meer wat na Tuinroete verhuis, plaas druk op omgewing' | Netwerk24
Deur Jackie Kruger 15 Maart 2019 08:51
Meer mense wat na die Tuinroete in die Suid-Kaap verhuis plaas meer druk op die ekologies sensitiewe omgewing.
Daar is 'n skerp toename in aansoeke vir ontbossing vir die doel om nuwe huise en paaie in die Tuinroete te bou, het die Suid-Kaap Grondeienaarsinisiatief (SCLI) in 'n verklaring bekend gemaak.
Die Touwrivier. Foto: Verskaf
In dié konteks is oorblywende gebiede, wat ongeskonde is en geskik is vir bewaring, toenemend van belang vir die bewaring van biodiversiteit, sê Cobus Meiring van die SCLI. Meiring beklemtoon dat gebiede wat oortrek is met indringerplantegroei so doeltreffend moontlik gerehabiliteer moet word tot 'n natuurlike toestand ten einde biodiversiteit te bevorder.
Volgens hom het grondeienaars in die Wildernis- en Hoekwil-gebied 'n verantwoordelikheid om die omgewing ten beste te bestuur en 'n bydrae te maak tot die bewaring van die gebied.
Die Touw- en Kaaimansrivier is in 'n strategiese wateropvangsgebied geleë en is 'n bron van vars water vir die gemeenskappe van Wildernis, Touwsranten en Hoekwil.
Albei dié riviere het hul oorsprong in die Outeniekwaberge, volgens die SCLI. Die opvangsgebiede word gesamentlik deur onder meer CapeNature, die departement van landbou, bosbou en visserye (DAFF) en Sanparke bestuur.
Die gebiede tussen die riviermondings en die oorsprong van die Touw- en Kaaimansrivier is hoofsaaklik in privaat besit en dit is dikwels 'n bron van kommer uit 'n bewaringsoogpunt.
"In die Wildernishoogte- en die Hoekwil-gebied is verskeie plase en rivierlope oortrek van indringerplantegroei. Dié indringers het 'n beduidende negatiewe impak op die welstand van die Touw- en Kaaimansrivier, en bring verlies aan habitat en biodiversiteit mee," volgens Meiring.
Die SCLI het begin met 'n proses om grondeienaars by te staan. As deel van die SCLI/TMF Cape Floristic Corridor Revival-projek word grondeienaars in spesifieke gebiede om die Touw- en Kaaimansrivier geïdentifiseer om deur die SCLI bygestaan te word met die ontwikkeling en optrek van bestuursplanne vir indringerplantegroei. Die planne word onder meer geskoei op breedvoerige navorsing en studies oor die voorkoms van indringerplante in die betrokke gebiede.
Grondeienaars sal geïdentifiseer word in die dele wat van belang is, in samewerking met Sanparke en/of ander bewaringsorganisasies.